Žigimants Krēsliņš

**Žigimants Krēsliņš** (dzimis 1976. gadā), plašāk pazīstams kā **Žigis**, ir latviešu blogeris, skolotājs, ceļotājs, rakstnieks un pasākumu vadītājs.

## Dzīvesgājums
Žigimants Krēsliņš dzimis laikā, kad ģimene tēva darba dēļ dzīvoja Lietuvā, un viņa mammai ir lietuviešu saknes, tāpēc vecāki viņam devuši lietuviešu vārdu — Žigimants. Kad Žigimantam bija pusotrs gads, ģimene atbrauca uz Latviju.

1996. gadā beidzis Rīgas 47. vidusskolu. Mīļākie mācību priekšmeti bija ģeogrāfija un vēsture. Skolas laikā spēlējis basketbolu.

Ž. Krēsliņš darbojas bērnu un jauniešu organizācijā "Liepājas jaunie vanagi", organizē izklaides un vasaras bērnu nometnes.

Visvairāk Žigimants pazīstams ar savu videoblogu, kur savos video lieto necenzētu leksiku un vienmēr it kā lieto alkoholu un nekad nav "skaidrā". Savos video parasti stāsta par aktuālākajiem notikumiem Latvijā un pasaulē, politiku un ceļojumiem.

Žigimants ir bijis vēstures skolotājs, par ko kļuvis gandrīz nejauši: "Rīgā biju ieguvis kultūras darba organizētāja un tūrisma gida izglītību, tad iestājos Liepājas Universitātē mācīties tūrismu, bet man likās, ka līmenis ir zems, tāpēc gadu nomācījos un pārgāju uz vēsturniekiem — mani vienmēr interesējušas vēsturiskas un ģeogrāfiskas tēmas." Jauniešiem Žigimants vienmēr bijis kā "savējais".

### Žiga tēla rašanās
Ideja radusies spontāni. Žigimants pats rakstījis stāstiņus, kuri patikuši gan pašam, gan citiem. Daudzi teikuši, ka tos esot slinkums lasīt, ka varētu uzfilmēt video. Ceļojot Ž. Krēsliņš sastapis dažādus cilvēkus ar dīvainu uzvedību, kad arī radusies doma par video filmēšanu. Pirmie video radušies Skotijā, kuros attēlojis reāli satiktas personas brauciena laikā.

### Draudi internetā
2022. gadā Ž. Krēsliņam kāds vīrietis vārdā Valdis no Aknīstes sociālajā tīklā *[[Facebook]]* izteica draudus nodarīt smagus miesas bojājumus un noslepkavot. Sākumā Žigimants vīrietim ļoti pieklājīgi atbildējis, pēc tam nosūdzēja portālam, kas viņu nobloķēja uz dažām dienām, pēc kā Valdis pamatīgi sadusmojās un turpināja draudēt. Žigimants vērsās Valsts policijā ar iesniegumu, kura vīrietim piesprieda administratīvo sodu, ar ko viņš nebija mierā, jo Valdim jau iepriekš bijuši dažādi pārkāpumi. Vēlāk Žigimants policijas lēmumu pārsūdzēja prokuratūrā, panākot, ka pret vīrieti ierosina krimināllietu. Apsūdzētais ignorēja pirmo tiesas sēdi, kā rezultātā viņš uz tiesu atvests piespiedu kārtā. Tiesa vīrietim piesprieda īslaicīgu cietumsodu uz 25 diennaktīm.

### Konflikts
2023. gada septembrī Žigimants vienā no saviem video izteica neglaimojošus vārdus par populāru sieviešu pāri — Sendiju Gabrielu Oficieri un Danutu Tammi, kuras nesen bija apprecējušās, kā rezultātā izcēlās konflikts. Neilgi pēc tam viena no šī pāra sievietēm — Sendija Gabriela Oficiere viņam atbildēja: “Zini, Žigi, tu mums tolaik biji tāds kā varonis un ideālā vīrieša paraugs — kā daļa no ģimenes. Laiks gāja un es tavās acīs izaugu par pretīgu lesbieti. Bet sabiedrībā mani pazīst kā mīlošu sievieti, kā cilvēku, kas iedvesmo citus un jauniešus sportot, kā arī to, kas palīdz dzīvniekiem. Bet tu pa šo laiku esi kļuvis par rupju, pretīgu, sasvīdušu lohu.” Tāpat viņa arī uzskata, ka Žigis ar saviem video ir kļuvis visiem par apsmieklu, kādu neviens nevēlētos savā ģimenē. “Tu esi apkaunojis savu ģimeni!” — viņa saka. Sendija atklāja arī faktu, ka kādreiz piedalījusies Žigimanta organizētajās nometnēs un pat auklējusi viņa paša bērnus.

### Skandāls saistībā ar Bērnu aizsardzības centru
2025. gada maijā Ž. Krēsliņš paziņoja, ka tajā gadā nerīkos vasaras bērnu nometnes, jo viņu nepamatoti apsūdzēja Bērnu aizsardzības centrs (BAC). Savā "Youtube" kanālā publicētajā video viņš stāsta, ka pagājušajā gadā uz viņa organizētajām bērnu nodarbībām ieradušās trīs BAC pārstāves, kuras pārbaudīja dokumentāciju, runāja ar bērniem, aplūkoja programmu, sazvanīja bērnu vecākus un noskaidroja citu informāciju. Žigimants precizē, ka visa dokumentācija ir bijusi sakārtota, tāpēc nekādi pārkāpumi nav konstatēti.

Divas nedēļas vēlāk pārstāves ieradušās atkārtoti uz privātu pasākumu, kurā pirms skolas sākšanās vecāki ar bērniem baudījuši kopīgu atpūtu pie dabas, kad BAC pārstāves maldīgi uzskatījušas, ka tur tiek organizēta nometne. Ž. Krēsliņš norādīja, ka atpūtas pasākums nav bijis publiski izziņots, kas radījis jautājumus par to, kā pārstāves par to uzzinājušas. Pasākumā bijuši 30 bērni, 16 vecāki un 15 citi pieaugušie, tāpēc tā nevarot būt uzskatāma kā nometne, jo tādā gadījumā bērniem būtu jābūt vairāk nekā pieaugušajiem. Iestādes pārstāves uz konkrēto teritoriju izsaukušas policiju, kura veikusi arī alkohola pārbaudes.

Situācija atrisinājās bez piespriestiem sodiem, tomēr pārstāves uzrakstījušas sūdzību Liepājas izglītības pārvaldē, Valsts ieņēmumu dienestā un citviet. Savu sūdzību iesūtījis arī pats Ž. Krēsliņš, jo ir pārliecināts, ka visu veic caurspīdīgi un pārskatāmi. “Ja tas bija pasūtījums un mūs uz gadu novāca no trases – lūdzu, šis gads ir jūsu! Izpaudieties, ņemieties, organizējieties, darieties! Lūdzu! Ja vajadzēs, mēs piesaistīsim labākos juristus. Es jūs pažēloju!” teica Žigimants.

## Ceļojumi
Pabijis vairāk nekā 60 valstīs. Bijis tādās valstīs kā Kambodža, Vjetnama, Taizeme, Filipīnas, Austrālija, Jaunzēlande, Hondurasa, Senegāla, Peru. Ceļojot Žigimants dienā tērējot 7—8 dolārus. Mīļākās vietas Latvijā Ž. Krēsliņam ir Liepājas apkārtne, Kuldīga, Cēsis un Ludza.

Ceļojot Žigimantam atgadījušies daudz un dažādi gadījumi, bet par spīti savam bravūrīgajam tēlam, viņš ceļo prātīgi: "Man ir ļoti laba sestā maņa — jūtu, kur tālāk nevajag iet. Griežos apkārt un dodos projām. Klausu, ja vietējie saka, ka kaut kur nevajag iet."

Esot Hondurasā, viņš palicis pie kādas meitenes "koučsērfingā", bet nākamajā dienā pēc viņa aizbraukšanas pie tās pašas mājas ģimenes acu priekšā tika nošauts viņas brālēns.

Būdams Argentīnā, Žigimants dzīvojis pie kādas turīgas ģimenes, kuri vakarā esot aizvēruši vārtus un pa sētu palaiduši elektrību, jo nesen kaimiņiem caur vārtiem bija iztriekusies smagā mašīna ar bruņotiem bandītiem.

Ceļojumu laikā Žigimantam ļoti svarīga ir finansiālā drošība, ļoti nepatīk netīrība — nevis nabadzības radīta, bet apzināta, kā arī, ja viss jau iepriekš ir saplānots.

## Rakstniecība
Sarakstījis vairākas ceļojumu aprakstu grāmatas, kā, piemēram, “Dienvidamerika pāris mēnešos” 2020. gadā, “Centrālamerika pāris mēnešos”, “Dienvidaustrumāzija pāris mēnešos” un “Ekvadora un Kolumbija pāris mēnešos”. Grāmata "Centrālamerika pāris mēnešos" iznākusi arī audio versijā. Rakstīt sācis pandēmijas laikā, kad robežas bija slēgtas un nevarēja ceļot. Pirmā grāmata bijis kā eksperiments, bet vēlāk atklājās, ka grāmatu labprāt pērk, kā rezultātā tapušas jau vairākas grāmatas. Viņš saka: "Beidzot esmu atradis veidu, kā varu dzīvot ar savu hobiju. Varu ceļot un rakstīt, un nav jādomā, kur vēl piepelnīties. Tas atpelna manas izmaksas, dod iespēju apgādāt ģimeni un iespēju doties nākamajā braucienā. Un tas man tiešām patīk!"

2023. gada 6. novembrī Bauskas kultūras centra izstāžu zālē prezentēja savu grāmatu “Jaunzēlande. Skarbais ceļojums”. Par grāmatu viņš teicis: "Grāmatā netrūks ne traku piedzīvojumu, ne dramatisma nokļūstot neapskaužamās situācijās un dabas kataklizmu vietās, ne arī labdabīga humora, pievēršanās sīkākām detaļām, mazliet sarežģītās vēstures un daudz kā cita. Katrs atradīs kaut ko sev. Interesanti fakti, zviedzami gabali, pārpratumi, kultūra, mazliet nelegālu darbību, padomu ko vērts apskatīt un ko nē. Grāmatas tapšana aizņēma līdz šim ilgāko laiku no visām 9 manis sarakstītām grāmatām. Tāpēc ar patiesu lepnumu prezentēju savu garadarbu pasākumos visā Latvijā!"

2024. gada 11. aprīlī Ž. Krēsliņš *[[YouTube|Youtube]]* tiešraidē paziņoja, ka viņam iznāks dzejoļu grāmata.

2024. gada 27. augustā viņš paziņoja, ka tiks izdota desmitā ceļojumu grāmata, ar nosaukumu "Okeānija. Atgriešanās", kā arī, dzejoļu grāmata, ar nosaukumu "Robins Frīzenšnaucers. Deģenerāta dienasgrāmata".

## Televīzija
Tika ziņots, ka 2024. gada septembrī, kanālā 360TV tiks pārraidīts ceļojumu šovs "Tūrists ceļotāja gūstā", kurā piedalīsies Ž. Krēsliņš kopā ar žurnālistu un producentu, Sandiju Semjonovu, un sacentīsies par labākā gida titulu, līdzi ņemot divas sabiedrībā zināmas personības kā tūristus.

## Personīgā dzīve
Žigimants teicis, ka bērnībā viņa ģimene bijusi ļoti nabadzīga. Viņš kautrējies iet uz skolu, jo vienkārši nebija kurpju vai tās bija salīmētas ar izolācijas lenti, kādēļ kā pusaudzis juties ļoti slikti. Žigimants sapratis, ka nevēlas, lai tas kādreiz dzīvē atkārtotos viņam vai bērniem. Bijis laiks, kad strādājis trijos darbos un sanācis dzīvot "no rokas mutē".

Precējies ar Līgu Krēsliņu, ģimenē ir 2 bērni — dēls un meita. Līga ir bērnu un jauniešu biedrības “Liepājas Jaunie Vanagi” valdes priekšsēdētāja un Informācijas centra iebraucējiem izveidotāja Liepājā. Par savu darbību viņa tika nominēta titulam “Gada liepājnieks 2013”. 2023. gada februārī pāris atzīmēja 20 gadu kāzu gadadienu.

## Filmogrāfija

### TV šovi

* "Tūrists ceļotāja gūstā" (2024)

## Bibliogrāfija
### Ceļojumu grāmatas
* "Dienvidamerika pāris mēnešos" (2020. g. aprīlī) — ISBN 9789934593253
* "Centrālamerika pāris mēnešos" (2020. g. septembrī) — ISBN 9789934593390
* "Dienvidaustrumāzija pāris mēnešos" (2020. g. novembrī) — ISBN 9789934593642
* "Ekvadora un Kolumbija pāris mēnešos" (2021. g. martā) — ISBN 9789934593833
* "Meksika pāris mēnešos" (2021. g. novembrī) — ISBN 9789934280054
* "Fēru salas un Islande pāris mēnešos" (2022. g. martā) — ISBN 9789934280511
* "Havaju salas vienā mēnesī" (2022. g. septembrī) — ISBN 9789934280771
* "Okeānija vienā mēnesī" (2023. g. aprīlī) — ISBN 9789934281228
* "Jaunzēlande. Skarbais ceļojums" (2023. g. septembrī) — ISBN 9789934239182
* "Okeānija. Atgriešanās" (2024. g. septembrī) — ISBN 9789934380686
* "Šrilanka vienā mēnesī" (2025. g, februārī) — ISBN 9789934383298
* "Karību salas" (2025. g, oktobrī) — ISBN 9789934935503

### Dzejoļi
* "Robins Frīzenšnaucers. Deģenerāta dienasgrāmata" (2024. g. septembrī) 

## Atsauces

## Ārējās saites
* ''Youtube'' profils
* Žigimanta Krēsliņa grāmatu saraksts